**דף עבודה: ברית הבריונים**

ברית הבריונים

**אותם בריונים שהיו בשכנותו של רבי מאיר והיו מצערים אותו הרבה. היה מבקש רבי מאיר רחמים עליהם שימותו.**

**אמרה לו ברוריה אשתו: "על מה סומך אתה בתפילה זו שימותו הבריונים? משום שנאמר 'יתמו חטאים מן הארץ' וסבור אתה כי טוב לעולם בכיליון הרשעים. ואולם האם נאמר 'יתמו חוטאים'? והלא 'יתמו חטאים' נאמר, ויש להתפלל לכיליונה של הרשעות ולא של הרשע. ועוד, המשך לסופו של הפסוק וכתוב שם 'ורשעים עוד אינם'. כיוון ש'יתמו חטאים' מכאן והלאה כיצד אפשר יהא ש'רשעים עוד אינם', כלומר, שאינם עוד רשעים? אלא בקש רחמים עליהם שיחזרו בתשובה, וממילא יתקיים 'ורשעים עוד אינם'.'  
ביקש רחמים עליהם וחזרו בתשובה.**(בבלי ברכות דף י עמוד א בתרגום ופירוש הרב שטיינזלץ)

1. כיצד ברוריה, אשתו של רבי מאיר, מפרשת את הפסוק **"יִתַּמּוּ חַטָּאִים מִן הָאָרֶץ"**?
2. איזה קשר ברוריה יוצרת בין ראשיתו של הפסוק לסופו?
3. בהמשך לקשר זה, איזה שינוי היא מבקשת מר' מאיר שיערוך בתפילתו?
4. מה ההבדל בין תפיסת העולם של ר' מאיר לבין תפיסת העולם של ברוריה בכל הנוגע לנוכחותם של רשעים בעולם?

להלן תשובות לדף העבודה: ברית הבריונים לשימוש המורה:

1. כיצד ברוריה, אשתו של רבי מאיר, מפרשת את הפסוק **"יִתַּמּוּ חַטָּאִים מִן הָאָרֶץ"**? ייתמו מעשי החטא.
2. איזה קשר ברוריה יוצרת בין ראשיתו של הפסוק לסופו? סיבה ותוצאה
3. בהמשך לקשר זה, איזה שינוי היא מבקשת מר' מאיר שיערוך בתפילתו? שלא יתפלל למותם של רשעים, אלא לחזרתם בתשובה.
4. מה ההבדל בין תפיסת העולם של ר' מאיר לבין תפיסת העולם של ברוריה בכל הנוגע לנוכחותם של רשעים בעולם? הוא מבקש שימותו הרשעים – כך שלא יהיו כלל אנשים חוטאים בעולם. היא מבקשת שהחוטאים ישובו תשובה, וכך יהיו בעולם אנשים שחטאו בעבר.